Føremelding for Oslo sentrum: Når ser vi slutten på hålkeføret?
Meteorologen har dessverre ikke gode nyheter til dem som venter på isfritt føre. Eller på slutten av vinteren. Men én god nyhet har han likevel. God lørdags morgen! Det er helg og nydelig vintervær utenfor vinduet. Du føler kanskje en trang til å komme deg ut, oppleve byen, dra på kafé, shopping eller rett og slett bare spasere for i eksempel Frognerparken. Det er bare ett problem: Føret gir deg kalde føtter – bokstavelig talt. Oslo og Østlandet har denne viteren gått igjennom hålkesyklusen ellevilt mange ganger. Fredag skjedde det igjen. Snøen som ligger blir flatpakket, den blir dynket i mengder av regn før minusgradene fryser blandingen fast til bakken. Gatene blir gjort om til skøytebaner – vi har hålke. Men nå viser flere langtidsvarsler plussgrader, nedbør i flytende form og til og med solgløtt de kommende dagene. Er det nok til å ta knekken på hålken? Forresten: Vil du trosse hålkeføret og gå ut og nyte Oslo-helgen? Les Aftenpostens hålke- og slapsguide! – Kommer til å ta lang tid Aftenposten tar telefonen til Stormgeo-meteorologene i Bergen for å få svar. Beskjeden fra meteorolog Isak Slettebø kunne ikke vært tydeligere: – Det dere trenger er noen dager med skikkelig bergensvær. Et kraftig lavtrykk med milde temperaturer og mye regn. Helst i flere dager. En kjapp titt på korttidsvarselet viser at østlendinger kan se langt etter det denne helgen i det minste. – Jeg tror hålken blir liggende. Det kommer til å ta lang tid å fjerne den. Dere har moderate lavtrykk i vente, og det er meldt kuldegrader på natten. Da går smeltingen sakte. Det sukkes på begge sider av telefonlinjen. Men hva med langtidsvarselet? Pyton langtidsvarsel – Jeg ser røde tall for varmegrader i langtidsvarselet. Kan det være slutten på vinteren vi ser nå? – Det betyr det nok ikke. Forbi den neste uken er det helt åpent. Slettebø forklarer at det er i utgangspunktet er meldt mildt vær i hele seks uker fremover, men det er med et stort forbehold. – Det kan godt være det kommer kulde med en gang etter de 13 dagene vi har ute i det varselet som er på nettsidene. I tillegg har meteorologene blitt motarbeidet av et ordentlig grinete langtidsvarsel denne vinteren. – I det siste har det vært utrolig vinglete. Meteorologisk institutt har jo lansert 21-dagers varsel på yr.no, men det har slått mye feil for å si det sånn. Et lite stikk til konkurrenten der, altså. – Men vi har også slitt hos oss. Jobben vår er jo å forutse været, men ofte går vi på limpinnen der. Det hender det går skikkelig pyton, som i år, sier Slettebø. Én gladmelding Meteorologen mener likevel vi bare har å komme oss ut nå når det er fint vær. – Det er ikke så hakkende gale. Temperaturene er jo brukbare fremover. Det er tross alt lettere å trives i tre kuldegrader enn i 15. Og han har til og med et lite plaster på såret for dem som føler seg snytt av værgudene: Innsjøene av vann som plutselig dukket opp i Oslos gater fredag (eller «de dype pyttene», som meteorologen beskjedent kaller dem) vil vi ikke se igjen med det første. – Slapsete blir det ikke igjen, avslutter han.
Meteorologene tror hålken på Østlandet vil ligge en stund til. Smeltingen går sakte når minusgradene vedvarer.  Langtidsvarsel viser milde temperaturer fremover, men vinteren er ikke over ennå, ifølge meterologen.   Slapsete gater vil vi derimot trolig ikke se igjen i Oslo med det første.